
R A P O R T

asupra propunerii legislative privind modificarea art.161 (2) din Legea nr.19/2000 privind sistemul public de pensii şi alte drepturi de asigurări sociale şi a art.3 din Ordonanţa de Urgenţă a Guvernului nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 91 din 28 februarie 2007, cu dezbaterea pe fond în procedură obişnuită, a propunerii legislative privind modificarea art.161 (2) din Legea nr.19/2000 privind sistemul public de pensii şi alte drepturi de asigurări sociale şi a art.3 din Ordonanţa de Urgenţă a Guvernului nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.719/17.06.2005)

· avizul negativ al Consiliului Economic şi Social (nr.1237/15.06.2005)
· avizul negativ al Comisiei juridice, de disciplină şi imunităţi (nr.31/193/14.03.2007)
· avizul favorabil al Comisiei pentru egalitatea de şanse pentru femei şi bărbaţi (nr.37/99/26.03.2007)

· punctul de vedere negativ al Guvernului (nr.3256/26.10.2006).
Propunerea legislativă are ca obiect de reglementare modificarea alin.(2) al art.161 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul luării în calculul pensiilor, în cazul în care drepturile salariale nu sunt trecute în carnetul de muncă, iar asiguratul nu poate prezenta acte doveditoare de certificare, a salariilor medii brute pe ramură de activitate în locul salariilor minime pe economie aşa cum prevede legea.
De asemenea, propunerea legislativă modifică art.3 din O.U.G. nr.4/2005 privind recalcularea pensiilor din sistemul public, provenite din fostul sistem al asigurărilor sociale de stat, aprobată prin Legea nr.78/2005, cu completările ulterioare, în sensul plăţii sumelor restante în urma recalculării pensiilor începând cu luna martie 2005, indiferent de data recalculării, faţă de plata eşalonată prevăzută în prezent în lege.
Comisia propune Plenului Camerei Deputaţilor respingerea iniţiativei legislative întrucât a rămas fără obiect, prin apariţia şi intrarea în vigoare a Ordonanţei de urgenţă a Guvernului nr.19/2007 pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, prin care se instituie modificarea şi completarea cadrului juridic necesar calculării punctajului mediu anual pentru perioadele în care nu sunt înregistrate salarii în carnetele de muncă.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 4 aprilie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei
· d-na Georgeta Bratu – director, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

